Георги Пачеджиев
Георги Пачеджиев е български футболист и треньор по футбол. Роден е на 1 март 1916 г. в София.

Състезателна кариера 
Играе на пост нападател в Спортклуб (София) от 1932 до 1936 г., АС`23 от 1937 до 1943 г., Чавдар от 1944 до 1946 г., в Левски от 1947 до 1949 г. и Славия (тогава Строител) от 1950 до 1953 г. За „белите“ след 1950 г. играе малко, защото тогава получава тежка контузия.

Шампион на България е през 1935 със Спортклуб и през 1947 и 1949 г. с Левски, носител на купата през 1941 с АС`23, през 1949 с Левски и през 1952 г. със Славия, вицешампион през 1948 с Левски и през 1950 г. със Славия. Голмайстор през 1939 г. с 14 гола за АС`23. За българския национален отбор дебютира на 20 октомври 1935 г. срещу Германия (2:4). На 7 ноември 1937 година България печели първата си точка в квалификации за Световно първенство по футбол като завършва наравно със световния вицешампион Чехословакия на наш терен – 1:1, а автор на гола за България е Георги Пачеджиев. Има 10 мача и 2 гола за „А“ националния отбор и 2 мача за „Б“ националния отбор в периода 1935 – 1950 г. Бърз, техничен и изключително жилав и издръжлив, заради което е известен с прякора „Чугуна“. За Левски има 37 шампионатни мача с 13 гола, 9 мача и 4 гола за купата на страната, 12 международни срещи с 2 гола.

Треньорска кариера 
От 1956 до 1959 г. е треньор на „Левски“, с който е носител на купата през 1956, 1957 и 1959 г., на Николай Лъсков и на Черноморец от 1966 до 1968 г. Има 21 мача начело на националния отбор. Заедно с Кръстьо Чакъров извеждат България за първи път на финали на Световно първенство по футбол през 1962 г. в Чили. Има и 4 мача начело на „Б“ националния отбор. Треньор на кипърския Омония – шампион през 1966 г. Заслужил майстор на спорта от 1961 г. и Заслужил треньор от 1980 г. Един от авторитетите в треньорската професия в България.

Успехи

Отборни 
Спортклуб (София)
 Национална футболна дивизия (1): 1935

Левски (София)
 Национална футболна дивизия (2): 1947, 1949
 Купа на България (2): 1947, 1949

АС`23
 Купа на България (1): 1941

Строител
 Купа на България (1): 1952

Индивидуални 
 Голмайстор на Националната футболна дивизия (1): 1939 (14 гола)

Външни препратки 
 Профил в levskisofia.info
 Профил във fccska.com

Български футболисти
Футболисти на ПФК Левски (София)
Български треньори по футбол
Треньори на ПФК Левски (София)
Треньори на АК Омония Никозия
Треньори на националния отбор по футбол на България
Родени в София
Починали в София
Българи в Кипър
Погребани в Централните софийски гробища